**Christopher, Jada og Lukas Graham er klar som de første navne til Fyrfest 2025**

Fyrfest, den viborgensiske éndagsmusikfestival, løfter nu sløret for de første navne, du kan opleve den 30. august 2025. Til næste år får byens Dyrskueplads besøg af nogle af Danmarks mest populære musikere: Christopher, Jada og Lukas Graham.

**Varm popstjerne til Viborg**
Hele Danmarks popdarling, **Christopher**, har med sin velsmurte blanding af pop og soul vundet hjerterne hos fans over hele verden. Siden han debuterede i 2010, har han leveret hits som ’Told you So’ og ’Bad’. Han har gjort sig bemærket på hitlisterne i store dele af Asien, og slog for alvor igennem som hovedrolleindehaver i Netflix-hittet *A Beautiful Life*, som strøg til tops og blev en kæmpe succes i over 60 lande. Sangene fra filmen, kombineret med hans imponerende bagkatalog, førte til hans debut på en verdensturné, hvor han fyldte udsolgte shows i USA, Sydamerika, Asien og Europa. Senest har han de sidste to weekender spillet yderst velbesøgte koncerter i Aarhus og København.

**Soul til din sjæl
Jada** er blevet et ikon og en inspirationskilde for en hel generation. Med sine gribende popballader fyldt med med opløftende tekster og sin soul-inspirerede R&B-lyd har hun hurtigt cementeret sin plads som en stor stjerne med noget vigtigt på hjerte.Med debutalbummet *I Cry A Lot,* og det seneste værk *Elements,* har Jada skabt et personligt og ærligt univers, der udfordrer grænser, genrer og tendenser. Hun har tryllebundet både danske og udenlandske anmeldere, medier og fans. Jada har optrådt som headliner i Royal Arena og har rejst landet rundt med koncerter på Danmarks største festivaler – nu er hun klar til Viborg til næste sommer.

**Milliardstreamede sange til Fyrfest**Fra Christiania til international stjernestatus - **Lukas Graham** har taget verden med storm. Siden debutalbummet *Lukas Graham,* i 2012 har bandet skabt en lang række hits, der har toppet listerne verden over. 2015 blev året, hvor de satte nålen på det internationale musiklandkort med kæmpehittet ’7 Years’, der var en global succes, og som netop har rundet 2 milliarder streams på Spotify. Med en karriere, der spænder fra intet mindre end tre amerikanske GRAMMY-nomineringer i 2017 til omfattende stadionturnéer, står de nu klar til at indtage Fyrfest.

”Vi har set frem til at annoncere de første artister til næste års Fyrfest og er utrolig stolte af at præsentere tre navne, der hver især har sat et markant aftryk på både den danske og internationale musikscene.

"Christopher, der med sin karakteristiske stemme, fængende hits og charmerende humor har cementeret sig som en af Danmarks mest elskede popstjerner. Jada, som vi desværre måtte undvære til Fyrfest i 2023, da hun måtte aflyse sin optræden, glæder vi os nu til endelig at opleve på Dyrskuepladsen til sommer med hendes stærke vokal, ærlige tekster og medrivende R&B-univers. Og Lukas Graham, der med deres milliardstreamede hits og unikke evne til at forene stærke følelser og tidløs lyd, længe har været en uundgåelig del af danskernes musikliv,” udtaler festivalchef Peter Kjær om dagens annoncering.

Fyrfest løber af stablen lørdag den 30. august 2025 på Dyrskuepladsen i Viborg. Billetsalget er allerede i gang på fyrfest.dk